Har du et bud på, hvad der lugter i Aalborg? Så skriv til os her. Fredag morgen har mange nordjyder i og omkring Aalborg undret sig over en hel særlig lugt, der ligger over området. Selvom lugten er forholdsvis udbredt, er der tilsyneladende ikke nogen klar årsag til lugten. - Vi har både hørt om det, og vi kan selv lugte det, men vi har ikke noget bud på, hvad det kan være, siger Jesper Pedersen, vagtchef ved Nordjyllands Beredskab. Han fortæller, at Nordjyllands Beredskab ikke i de seneste dage er blevet kaldt ud til forurening i området, der kan være årsag til lugten. Nordjyllands Politi kan heller ikke kaste yderligere lys over situationen. Det fortæller vagtchef ved Nordjyllands Politi, Karsten Højrup til TV2 Nord. - Vi er blevet bekendt med lugten, men vi har ikke fået henvendelser vedrørende den, siger han. Reno Nord: - Det er ikke os Buddene er ellers mange: Skidtfisk, gylle og døde mink er alle tre mistænkte for at stå bag den mærkværdige lugt. - Det bedste bud, vi har hørt, er, at man er begyndt at brænde mink af på afbrændingen vest for Aalborg, siger Jesper Pedersen. Men det er altså ikke tilfælde. Det fortæller direktør ved Reno Nord, Thomas Lyngholm til TV2 Nord. - Det er rigtigt, at vi skal brænde mink af i fremtiden, men det er vi ikke begyndt på endnu, siger han. Thomas Lyngholm har ikke andre bud på, hvad der kan ligge til grund for den særprægede lugt. Han fortæller, at Reno Nord har normal drift, og det derfor ikke kommer derfra. Men hvad er det så, der lugter?
En underlig lugt har gjort sig bemærket fredag formiddag, men ingen ved, hvor den kommer fra.